Pædagoger og lærere skal arbejde sammen om bedre overgange - bupl.dk
BUPL siger nej til tidlig skolestart
Pædagoger og lærere skal arbejde sammen om bedre overgange
Forside / Pædagogik / Overgange / Pædagogisk kontinuitet mellem børnehave, skole og fritidsinstitution
Pædagoger og lærere ved ikke nok om hinandens arbejde i overgangen fra børnehave til skole. Det skal et dialogredskab fra Danmarks Evalueringsinstitut råde bod på.
Af Steffen Hagemann Et dialogredskab skal gøre det nemmere for pædagoger og lærere at arbejde sammen om at give børnene en god skolestart.
Dialogredskabet ’Fælles om en god skolestart’, der er udviklet af Danmarks Evalueringsinstitut, skal hjælpe pædagoger i SFO og børnehave til at få afklaret deres værdier sammen med lærere og børnehaveklasselærere.
Pia Vinther Dyrby, evalueringskonsulent i Danmarks Evalueringsinstitut og projektleder på dialogredskabet, fortæller, at forskningen peger på, at mange børnehavepædagoger og børnehaveklasselærere ikke har så meget kendskab til, hvad der sker i henholdsvis børnehaveklassen og børnehaven.
»Så der er brug for at få en fælles forståelse af skolestarten, at lærere og pædagoger får talt sammen,« siger hun.
Der er også brug for en overlevering af viden, blandt andet så man i børnehaveklassen ved, hvilke børn, der har gået i børnehave sammen.
Find det fælles afsæt
Med dialogredskabet kan pædagoger og lærere sætte sig sammen og finde ud af, hvordan de gør overgangen fra børnehave til børnehaveklasse og SFO/fritidshjem så god som mulig.
Sådan får du fat i dialogredskabet
Dialogredskabet koster 195 kroner, hvis man bestiller det i en færdigtrykt udgave. Det kan også hentes gratis på eva.dk.